Melléklet a 434/2025. (XI.20.) határozathoz:

**Veszprém Megyei Jogú Város Önkormányzata 2026. évi vagyongazdálkodási irányelveinek meghatározása**

A 2026. évi vagyongazdálkodási irányelvek meghatározására jelentős hatással van az ingatlanpiaci klíma, amely az utóbbi időszakban egy jelenős drágulásban is jelentkező túlfűtöttségben van a lakásingatlanok területén, amíg másrészről az is kijelenthető, hogy a befektetési céllal kevésbé jellemezhető piaci szegmensben alacsony érdeklődés tapasztalható.

**I. Vagyongazdálkodási irányelveket meghatározó jogszabályok**

* A nemzeti vagyonról szóló 2011. évi CXCVI. törvény (a továbbiakban: Nvt.)
* Magyarország helyi önkormányzatairól szóló 2011. évi CLXXXIX. törvény
* Az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. törvény a helyi önkormányzatok tulajdonába kerülő vagyontárgyakról az önkormányzat tulajdonszerzésére vonatkozóan határoz meg előírásokat
* Az államháztartásról szóló 2011. évi CXCV. törvény
* A közbeszerzésekről szóló 2015. évi CXLIII. törvény
* Veszprém Megyei Jogú Város Önkormányzata Közgyűlésének az önkormányzat vagyonáról, a vagyongazdálkodás és vagyonhasznosítás szabályairól szóló 36/2021. (XI. 25.) önkormányzati rendelete
* Veszprém Megyei Jogú Város Önkormányzata Közgyűlésének az Önkormányzat Szervezeti és Működési Szabályzatáról szóló 24/2024. (X. 10.) önkormányzati rendelete
* Veszprém Megyei Jogú Város Önkormányzata Közgyűlésének az Önkormányzat tulajdonában lévő lakások, helyiségek bérletéről és elidegenítéséről szóló 30/2023. (IX. 28.) önkormányzati rendelete

**II. Általános irányelvek a vagyongazdálkodás területén**

Az Nvt. 7. § (1) bekezdése rögzíti, hogy „*A nemzeti vagyon alapvető rendeltetése a közfeladat ellátásának biztosítása. A nemzeti vagyonnal felelős módon, rendeltetésszerűen kell gazdálkodni”.*

A korlátozottan forgalomképes és forgalomképtelen ingatlanállomány értékmegőrző fejlesztése a közszolgáltatások minőségi megújításának egyik fontos eszköze, ezért a fizikai megújításra a külső támogatási források bevonásával a jövőben is minden lehetőséget meg kell ragadni.

Veszprém Megyei Jogú Város Önkormányzata vagyongazdálkodási tervében foglaltak alapján meghatározott irányelvek:

* A vagyongazdálkodás célja és alapvető feladata az Önkormányzat kötelező és önként vállalt feladatai eredményes ellátásának az elősegítése.
* Az Önkormányzat kötelező feladatainak ellátásához optimális mértékű és minőségű vagyonelemeknek kell párosulniuk.
* A vagyon felélésével és értékesítésével szemben a vagyonérték megőrzését és gyarapítását kell előtérbe állítani a beruházási tevékenységen keresztül.
* Az önkormányzati vagyonnal, ingatlanokkal történő gazdálkodásnak jogszabályoknak megfelelőnek, átláthatónak és ellenőrizhetőnek kell lennie.
* Az ingatlanvagyon hasznosítását az Önkormányzat stratégiájának alárendelten a kiszolgált szakmai funkciók mellett gazdaságossági és műszaki paraméterek alapján kell meghatározni.
* A tudatos gazdálkodás keretében a cél olyan ingatlanvagyon-portfólió kialakítása, amely a stratégiai célokhoz illeszkedik, és egyaránt figyelemmel van az értékesítési lehetőségekre, a vagyonbővítési célokhoz illeszkedő igényekre, valamint a meglévő állomány hatékony kezelésére, működtetésére.
* Az ingatlanvagyon-kataszter vezetésének, folyamatos aktualizálásának szükségessége.

**III. Vagyongazdálkodással érintett vagyoni csoportok bemutatása**

***1. Az ingatlanvagyon gazdálkodás***

A makrogazdasági környezet és az ingatlanpiac aktuális helyzetének a bemutatása[[1]](#footnote-1):

A 2025. évben stabilak voltak a lakáspiaci keresletet meghatározó makrogazdasági fundamentumok, a foglalkoztatottság továbbra is magas szinten alakult, a versenyszférában a korábbi évekhez képest lassuló, de a reálbérek folytatódó emelkedése volt megfigyelhető.


2024 negyedik negyedévében Európai Uniós összehasonlításban is kimagasló ütemben, 15,1 százalékkal emelkedtek hazánkban a lakásárak éves szinten, mely reálértelemben 10,9 százalékos emelkedésnek felelt meg. 2025 első negyedévében országosan 15,0 százalékot, Budapesten pedig 19,2 százalékot ért el az éves lakásár-dinamika.

A 2025 első negyedévének ingatlanpiacát az áremelkedések és tranzakciós robbanás jellemezte, amit az igénybe vehető otthonteremtési programok széles köre, valamint az állampapírpiacról érkező lakossági megtakarítások is fűtöttek.

A lakáspiaci túlfűtöttség növekedésének irányába mutat, hogy a lakásárak a bérleti díjaknál, a jövedelmeknél és az építési költségeknél is gyorsabban emelkednek 2025 folyamán is.


A hazai lakásállomány éves megújulási rátája az utóbbi években a legalacsonyabb volt európai összevetésben, melyből némi előre mozdulást mutat, hogy 2025 első negyedévének végén országosan 21,6 ezer új társasházi lakás állt építés alatt, mindez negyedéves szinten 19 százalékos bővülést jelent.

A fővárosi újlakások átlagos négyzetméterára 1,68 millió forintra emelkedett 2025 első negyedévének végére, mely tovább gyorsuló éves drágulást jelent. Az MNB becslései szerint 2024 végén országosan 14,3 %-kal voltak túlértékeltek a lakások, vagyis ennyivel kerültek többe, mint amilyen árat a fundamentumok, azaz a lakáspiacot meghatározó fő tényezők indokoltak volna. A vidéki területeken az árnövekedés mérsékeltebb, de stabil ütemben folytatódott. A vidéki nagyvárosok sorában Veszprém a 2-3-dik helyen áll Győrrel holtversenyben a 2024. évi átlagárakat tekintve az ingatlanpiaci trendek szerint. Miközben az ország legdrágább vidéki járásai éppen a Balaton part észak-keleti szakaszán a szomszédságunkban találhatóak, ami önmagában is jelentős kihatással van a megyeszékhely árainak alakulására.



1. számú diagram: Lakásárak alakulása megyeszékhelyeken (Ft/m² átlagár)

Az Otthon Start program tovább erősítheti ezt a trendet, ami egy rövid tíz éves időszak alatt azt jelenti, hogy a többszörösén, akár 3x és 4x nagyobb összegen cserélnek gazdát a lakóingatlanok a megyeszékhely településeken és a fővárosban, mint a 2010-es évek első felében. Ez a fajta árdrágulás azonban nem feltétlen tükrözi az ingatlan valós értékét, hanem inkább egy keresleti fellendülést tükröz, amit jól mutat az is, hogy csak a lakóingatlanok és főleg a megyeszékhelyek egy kisebb szegmensében jellemző ez a trend. A kínálati oldal stimulációja vezethet el egyrészt az ingatlanpiac egészséges megújulásához, másrészt az árnövekedés konszolidációjához.



1. térkép: Lakásárak alakulása járási tagozódás szerint (Ft/m² átlagár)

Az önkormányzati ingatlanvagyon értékesítése:

Az elmúlt 5 éves időszak elején elsősorban a jövőbeni várható értékénél alacsonyabb áron eladásra kínált, befektetési célú, kedvezőbb gazdasági körülmények között sikeresen fejleszthető, jól értékesíthető ingatlanok iránt volt kereslet. Ennek ellenére az elmúlt öt évben közel 1.877.039 ezer Ft költségvetési bevétel keletkezett az ingatlanértékesítésekből azzal, hogy az elmúlt 5 évben 57,23 %-os szinten sikerült a tervezett bevételeket produkálni.

Az Önkormányzat ingatlanértékesítési bevételeinek elmúlt 5 éves alakulását az alábbi táblázat és diagram mutatja. A mostani várakozásaink szerint elmondhatjuk, hogy az idei évre tervezett ingatlanforgalmi bevételek terén nagyobb mértékű elmaradások várhatóak, a teljesítési szint körülbelül a 25 %-os tényadat körül fog alakulni.

1. számú táblázat: Az önkormányzati ingatlanvagyon értékesítéséből származó bevételek alakulása az elmúlt 5 évben

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2020** | | **2021** | | **2022** | | **2023** | | **2024** | |
| **terv** | **tény** | **terv** | **tény** | **terv** | **tény** | **terv** | **tény** | **terv** | **tény** |
| ***ezer*** | 190.000 | 37.339 | 920.000 | 848.081 | 427.000 | 335.724 | 750.000 | 579.073 | 411.300 | 76.822 |
| ***FT*** |
| ***%*** | 100 | 19,65 | 100 | 92 | 100 | 78,62 | 100 | 77,21 | 100 | 18,67 |

1. számú diagram: Az önkormányzati ingatlanvagyon értékesítéséből származó bevételek alakulása az elmúlt 5 évben 2020-2024 között (terv: kék; tény: piros).

Az elmúlt öt éves időszakra a kettősség volt jellemző, hiszen az első évben alacsonyabb volt a piaci aktivitás, majd a 2021. évben mind a tervet, mind pedig a megvalósulást illetően megközelítettük a rekordmagasnak számító 2017-es év számait. A 2022-es évben a terv/tény adatok között minimális eltérés mutatkozott, majd a különbség elkezdett kinyílni, és a 2024-es évben mutatkoztak a legrosszabb értékesítési adatok, ami az országos és nemzetközi trendeknek megfeleltethetőek, amikor a kereslet egyértelműen elmozdult a rögtön beköltözhető lakásingatlanok irányába.

A 2021. évi 920.000 eFt-os ingatlanértékesítési terv bevétel 92 %-os megvalósulásában a legjelentősebb hányadot a volt Piarista Gimnázium (Vár u. 10. számú ingatlan) 500.000 eFt, valamint a Veszprém 0393/3 hrsz.-ú ingatlan 251.000 eFt értéken történő eladása tette ki.

Az idei bevételi előirányzat 473.550 millió forintra volt tervezve. A tervszám megvalósulásának az évközi alakulásáról elmondható, hogy a harmadik negyedév zárásakor 60 millió Ft teljesült, amely 13 %-os megvalósulásnak felel meg. Az ingatlaneladásból származó előrelátható bevétel 25 %-os szinten fog teljesülni, ami abból következik, hogy az ingatlanértékesítések megközelítőleg felét kitevő tervezett bevételek között szerepelő Remete és Pajta utcai sarkán lévő volt szociális lakásoknak (Veszprém 358/1 hrsz.), illetve a Veszprém Déli Intézményközpont 0438 hrsz.-ú „kivett telephely” művelési ágú 3083 m² területű ingatlan eladásai 2025. III. negyedévéig még nem realizálódtak, esetlegesen a következő évekre csúsznak.

2025. II. negyedévében értékesítésre kijelölt ingatlanok között számottevő összeggel szerepel a Veszprém 4273/105 hrsz.-ú – természetben a Veszprém, Cholnoky J. utca 11. szám alatt található – „kivett üzlet” megnevezésű 221 m² területű ingatlan 35 millió Ft; a Veszprém 4273/51/A/25 hrsz.-ú – természetben a Veszprém, Ady Endre utca 73/A. földszint alatt található – „posta” megnevezésű ingatlan 49,5 millió Ft; továbbá a Veszprém 3043 hrsz.-ú – természetben a Veszprém, Aradi vértanúk utcai hulladéklerakó mögött található – ingatlan 70 millió Ft legalacsonyabb árú meghirdetési összeggel.

A 2026. évben a vagyongazdálkodási irányelvekben nem tervezünk módosulást bevezetni, hanem az óvatos, biztonságra törekvő megközelítés továbbvitele mellett kötelezzük el magunkat a tervezéskor. Ennek megfelelően a meglévő, hirdetés alatt álló ingatlanállomány pályázati felhívásának az aktualizálására és felülvizsgálatára kerülhet sor.

A 2025-ös évben az alábbi táblázatban bemutatott ingatlanok értékesítésre történő kijelölése történt meg, ám a pályáztatási eljárások sikertelennek bizonyultak.

2. számú táblázat:

|  |  |
| --- | --- |
| **2026. bevételi terv** | **Tervezett** |
| **Ingatlanértékesítés** | **nettó eladási ár** |
| Veszprém, Déli Intézményközp. 0438 hrsz. | 66 500 000,00 Ft |
| Gyulafirátót, Vakcsai utca 9194/1 hrsz. | 33 100 000,00 Ft |
| Gyfirátót, Zirci út 9827 hrsz. | 14 000 000,00 Ft |
| Cholnoky J. u. 11. 4273/105 hrsz. (volt polgárőr helyiség) | 35 000 000,00 Ft |
| Remete/Pajta utca sarkán lévő volt szoc. lakások 358/1 hrsz. | 105 000 000,00 Ft |
| Sólyi utca 4086/92 hrsz. ráépítés pályáztatása | 90 000 000,00 Ft |
| Déli Intézményközp. 0432/2 hrsz. (pályáztatás most indul) | 15 000 000,00 Ft |
| Látóhegyi telekosztás (Veszprém 02/175 hrsz.) 1 db magánút ingatlan | 1 000 000,00 Ft |
| Fenyves utca 2460/1 hrsz., építési telek | 28 500 000,00 Ft |
| Veszprém 3043 hrsz. Aradi Vértanuk u./volt transzformátor épülete | 70 000 000,00 Ft |
| Veszprém 9109 és 9110 hrsz. Gyulafirátót, Zirci út | 2 900 000,00 Ft |
| Veszprém 4273/51/A/25 hrsz. Ady Endre utca volt posta | 49 500 000,00 Ft |
| **Összesen:** | **510 500 000,00 Ft** |

Az eddigi eredménytelen értékesítési kísérletekre figyelemmel, az óvatos tervezés elvének és a leírtaknak megfelelve, valamint a pályáztatások várható kimenetelére tekintettel a 2026. évben a vagyongazdálkodási irányelvek keretében az ingatlanértékesítési tevékenységből befolyó bevételeket javasoljuk 250 millió forintban meghatározni.

Ingatlan vagyon hasznosítása:

Veszprém Megyei Jogú Város Önkormányzatát a benyújtott pályázata és a nemzetközi bíráló bizottság által lefolytatott kiválasztási folyamat alapján Magyarország Kormánya kijelölte az Európa Kulturális Fővárosa 2023 cím viselésére.

A pályázatban foglalt program végrehajtásával új közösségi terek és kulturális szolgáltatások jöttek létre, és ennek köszönhető, hogy a vagyongazdálkodással kapcsolatos feladatokban a hangsúlyok eltolódtak a meglévő állomány gyarapítása helyett a vagyoni kör hatékony működtetése irányába, és a gazdaságos üzemeltetés lesz a fókuszban.

A hatályos szerződések alapján az alábbi jelentősebb hasznosítási eljárásokra került sor:

* A Veszprém 131 helyrajzi számú – természetben a Veszprém, Dózsa György utca 2. szám alatti – önkormányzati tulajdonban lévő ingatlan bérbeadása tárgyában 2021. március 1-től szerződés jött létre Veszprém Megyei Jogú Város Önkormányzata és a Veszprém-Balaton 2023 Zártkörűen Működő Részvénytársaság között. A bérleti szerződés célja a Dózsa György utca 2. szám alatti egykori művelődési központnak az Európa Kulturális Fővárosa 2023 cím viselésével kapcsolatos programokba történő bevonása volt. Az épület a Digitális Élményközpontnak (CODE) és immerzív kiállításnak ad otthont. A befejezett beruházás nem csak térségi, hanem országos, sőt európai viszonylatban is egy kiemelt fejlesztésnek minősül, hiszen hasonló funkcióval bíró létesítmény Veszprémhez legközelebb Linzben, illetve Párizsban található, melyek rendkívül magas kapacitáskihasználtság mellett nagy sikerrel működnek.
* Az egykori bútorgyári területnek a Veszprém 4061/A hrsz.-ú irodaházi része vagyonkezelés útján került hasznosításra (26/2022. (II. 24.) közgyűlési határozat) a „VKSZ” Zrt.-vel 2022.03.01-én 10 éves időtartamra megkötött szerződéssel.
* A volt bútorgyári terület fennmaradó része – Veszprém 4061, 4038/1 és 4037 hrsz. – szintén vagyonkezelésbe került, a Közgyűlés 146/2022. (V. 26.) határozata alapján a Veszprém 2030 Kft. (jogutódja a Veszprémi Városfejlesztési és Innovációs Korlátolt Felelősségű Társaság.) 2022.06.01-től 15 éves időtartamra kapta meg a területeket, ahol a hasznosítás a 2023-as EKF évben ideiglenes attrakciók kialakítása mellett (Gyárkert KultúrPark koncerthelyszín) valósult meg, amely az elmúlt évek nyári hónapjain keresztül több külföldi és magyar előadó koncertjének, zenei programjának adhatott otthont.
* Az EKF fejlesztéssel, illetve gyárkerti programokkal nem érintett volt bútorgyári ingatlanrész, illetve az SZMT irodaház vagyonkezelésbe adásához folyamatban van a Közigazgatási és Területfejlesztési Minisztérium előzetes hozzájárulásának megkérése.
* A Modern Városok Program keretén belül az "Iparos Park" kialakítására vonatkozó – a helyi gazdasági szereplők bevonására alkalmas, képzőközpontot is magában foglaló – projekt 2022-ben megvalósult, ennek kapcsán a Közgyűlés a 120/2022. (IV. 28.) határozatával a Veszprém 1965/11 hrsz.-ú ingatlanon található „K” jelű épület, valamint a Veszprém 1965/11/B hrsz.-ú ingatlan „C” jelű épületének, továbbá az épületekben elhelyezett termelő berendezések és eszközök bérleti úton történő hasznosításáról döntött. A bérleti szerződés a Szakipark Oktató és Gyártó Nonprofit Kft. (bérlő) részére 2023.06.01-től határozatlan időre biztosítja a bérleti jogot évente nettó 12 millió Ft bevételt generálva a költségvetésnek. A 2022.07.01. napján kelt bérleti szerződés közös megegyezéssel történő megszüntetésének következtében létrejött megállapodásban a Veszprémi Szakipark Oktató és Gyártó Nonprofit Kft. mint bérlő kötelezettséget vállalt a szerződés szerinti 112.559.893 Ft tartozás 10 éves időtartamú (évenként 10.232.717 Ft) törlesztésére.
* A Közgyűlés a 11/2022. (I. 27.) határozatával az EKF 2023 programban támogatási szerződéssel rendelkező szakmai feladatok közül a Veszprém, Hóvirág u. 1. szám alatti 5045 hrsz.-ú beruházás eredményeként kialakuló ingatlan (Acticity) bérlet jogcímén történő hasznosításáról döntött. A 2023.05.11-én a Swing-Swing Kft. (bérlő) által birtokba vett épület különböző, mozgáskultúrához kapcsolódó csoportos tevékenységeknek ad otthont. Modern, speciálisan tánc- és sportedzések befogadására kialakított, öltözőhelyiségekkel rendelkező, klimatizált, fixen és időszakosan is bérelhető termek kerültek kialakításra az ingatlanon belül, valamint helyet kapott egy bisztró jellegű étterem és egy 200 négyzetméternyi mászófelülettel rendelkező boulderterem is.
* Szintén bérlet jogcímén történő hasznosításról döntött a Közgyűlés a 12/2022. (I. 27.) határozatával a Veszprém, Jókai Mór u. 8. szám alatti 199 hrsz.-ú ingatlan eredményeként kialakuló ingatlanon megvalósuló, látogatócsoportok fogadására alkalmas, 35 fő elhelyezését biztosító, Hostel típusú szálláshely kapcsán. A szálláshelyen egy fogadótér jegyértékesítő blokkal és egy kávézó-étkező blokk is kialakításra került, ahol a Várbörtön látogatók fogadása is történik. Az épületet az Önkormányzat 2023.04.12-én a Patent Hostel Kft. (bérlő) részére birtokba adta.
* A Közgyűlés a 261/2022. (IX. 29.) határozatával döntött az Európa Kulturális Fővárosa 2023 támogatásból megújításra kerülő Veszprém 236 hrsz.-ú – természetben a Veszprém, Vár utca 17. szám alatt található – ingatlanban kialakuló közösségi terek és művészeti központ (FOTON) (egykori Simoga ház istálló-épületének és udvarának, valamint a Tűztorony udvarának felújítása) bérleti szerződésének a megkötéséről is. A művészeti központ 2023.06.02-án a Várkultúra Plusz Kft. (bérlő) részére birtokbaadásra került. A központban kialakításra kerültek többfunkciós előadótermek, rendezvény és kiállítótermek, illetve a pincében két projektterem. Az épületben helyet kapott egy kávézó, valamint megújult a várfal alatti függőkert is.
* Döntés született továbbá a Veszprém 304/2 hrsz.-ú – természetben a Veszprém, Deák Ferenc utca 13. szám alatti – a GINOP-7.1.9-17-2018-00023 azonosító jelű és a „Veszprém kulturális turisztikai kínálatának fejlesztése” című önkormányzati beruházás eredményeképpen kialakuló ingatlan bérleti szerződésének jóváhagyásáról is, amelyet a Veszprém 2030 Kft. 2023.08.31. napjától vett birtokba. A használaton kívüli tornateremben a Kabóca Bábszínház bábszínházi előadásoknak is helyet biztosító foglalkoztató és művészeti fejlesztő központ jött létre. Mellette egy új fogadóépület is épült, amelyben ajándékbolt, próbaterem, kiállítótér, kávézó, raktárak és öltözők is megtalálhatóak az épületben. Az ingatlanegyüttest jelenleg a VVI Kft. bérleti jogviszonyban mint a Veszprém 2030 Kft. jogutódja használja és hasznosítja.
* Az Úrkút utca 5. szám alatti (Veszprém 304/1 hrsz.-ú) sportpálya megnevezésű 1979 m²-es nagyságú területét a Vemév-Szer Kft. vette bérbe a vár területén zajló egyházi beruházásban megvalósuló felújítások idejére.
* A Veszprém 4273/126 hrsz.-ú, természetben a Cholnoky Jenő utca 21. szám alatt található, „kivett iskola” megnevezésű ingatlan 320 m2 alapterületű „forfa” épülete kapcsán haszonkölcsön szerződés jött létre az Önkormányzat és a Katolikus Szeretetszolgálat mint haszonkölcsönbe vevő között. A Közgyűlés 257/2023 (VI. 29.) határozatában foglaltak alapján az Önkormányzat a Katolikus Szeretetszolgálat része 50 millió Ft támogatást nyújtott az ingatlanon 2023. év végén megvalósult Börzsei Barbara Korai Komplex Intervenciós és Gyermek Mozgásfejlesztő Központ megvalósítása érdekében.
* Vagyonkezelési konstrukcióban került hasznosításra a Veszprém 2364/42 hrsz.-ú területen található Teniszcentrum (Jutasi városrészben, Barátság parkban található sporttelep) 1 ha 9821 m² nagyságú „kivett sporttelep öltöző-vizesblokk” megnevezésű ingatlan, mellyel kapcsolatban a 2024.03.01-én megkötött vagyonkezelési szerződés ír elő kötelezettségeket és biztosít jogot 10 éves határozott időtartamra vagyonkezelő (Veszprém 2030 Kft., jogutódja a VVI Kft.) részére.
* A Veszprém 0270/3 hrsz.-ú „kivett csárda és lakóház, udvar, gazdasági épület” megnevezésű 390 m² területű és a Veszprém 0270/7 hrsz.-ú „kivett lakóház, udvar, gazdasági épület”, egykori Kiskuti csárdán az Önkormányzat az ET-INF-2022/727455 projekt keretén belül felújítást célzó beruházást hajtott végre. 2024.04.-09. napján a pályáztatási eljárást követően bérleti szerződés került aláírásra 10 éves határozott időtartamra, melyben bérlő kötelezettséget vállal arra, hogy a bérleményt kulturális, művészeti tevékenység, kézműves foglalkozások és néphagyományok ápolására is hasznosítja. A kulturális, művészeti tevékenység, kézműves foglalkozások, néphagyományok ápolása a teljes használat 80 %-át kell, hogy kitegye azzal, hogy e tevékenységbe a Veszprém 0274/3 helyrajzi számú ingatlant is be kell vonni.
* Az ET-INF-2022/506668. iktatószámú támogatási szerződés finanszírozta a Veszprémi Várbörtön felújítást, az ET-INF-2022/986364. iktatószámú támogatási szerződés finanszírozta az "Ember A Rács Mögött” kiállítás megvalósítása elnevezésű beruházást, illetve a várbörtön üzemeltetéséhez kapcsolódik a kiállítás kivezetése, egyben kimenekítési útvonalként is funkcionáló várfalsétány, aminek kialakítását az ET-INF-2022/137222 azonosítószámú támogatás finanszírozta. Az Önkormányzat a Várbörtön kiállítóteret magában foglaló ingatlanrész bemutatóhelyként történő üzemeltetéséről önként vállalt feladatainak körében, közművelődési célra, közfeladat-ellátásra irányuló szerződés keretében üzemelteti a Veszprém-Balaton 2023 Zrt.-vel együttműködve.
* Veszprém Megyei Jogú Város Önkormányzata 1/1 arányú kizárólagos tulajdonát képezik a Veszprém – Szentkirályszabadja Repülőtér ingatlanjai, amelyek a Veszprém külterületi 0230/3, 0230/4, 0238/2, 0241/2 és 0241/10 hrsz.-ok alatt szerepelnek a földhivatali nyilvántartásban. Az önkormányzatok, valamint a Hidroplan Nord Kft. 2012 márciusában kötöttek együttműködési megállapodást, amely szerint a Hidroplan Nord Kft. használja és üzemelteti a repülőteret, amíg az önkormányzatok eltérő hasznosítás mellett nem döntenek. Az együttműködési megállapodás megkötésére azért volt szükség, mert a repülőtér üzemeltetéséhez kapcsolódó műszaki-szakmai és személyi feltételeket a Hidroplan Nord Kft. tudja biztosítani, a szükséges engedélyekkel rendelkezik. A Hidroplan Nord Kft. a korábbi ingatlan-nyilvántartás szerinti tulajdonossal, a BudaWesttel kötött bérleti szerződés alapján, valamint az Önkormányzattal megkötött együttműködési megállapodás alapján a mai napig használja és üzemelteti, illetve üzemben tartja a repülőtéri területet Veszprém város közigazgatási területén. Mivel a hatályos megállapodás 2025. december 31-én megszűnik, a területet az eddigihez hasonló konstrukcióban szükséges tovább működtetni, vagy az önkormányzati tulajdonba adásról szóló 2134/2005. (VII. 8.) Kormányhatározat alapján létrejött tulajdonba adási szerződés szerint az Önkormányzatnak lehetősége van az ingatlancsoport értékesítésre történő kijelölésére is a Kormányhatározatnak megfelelő célok elérése érdekében, ezek között a repülőtéri funkción túl ipari, logisztikai és tudományos park létesítése is szerepel.

Az alábbiakban szereplő táblázatban összesítésre kerültek a bérleti szerződések és vagyonkezelési szerződések 2021-2025. években megkötött legjelentősebb tételei, amelyek pozitívan hatnak a bevételekre.

Az táblázatban leírtakra tekintettel 2026. évben a vagyongazdálkodási irányelvek keretében az ingatlanok hasznosításából befolyó bevételeket javasoljuk 120 millió forintban meghatározni.

3. számú táblázat: vagyonkezelési és bérleti díjak

|  |  |  |  |  |
| --- | --- | --- | --- | --- |
| **Bevétel megnev.** | **Partner megnevezése** | **Szerződéses feladat megnevezése** | **Szerződés kelte** | **A szerződés éves bruttó összege (Ft)** |
|
|
| Vagyonkezelési díj | Veszprém 2030 Kft., jogutód VVI Kft. | Veszprém 4061 hrsz. (Balaton Bútorgyár, Jutasi út 3., + Arany János u. 2.) vagyonkezelés | 2023.07.17 | 4 559 808 |
| Vagyonkezelési díj | Veszprém 2030 Kft., jogutód VVI Kft. | Veszprém 4038/1 hrsz. (Balaton Bútorgyár, Jutasi út 3., + Arany János u. 2.) vagyonkezelés | 2023.07.17 | 22 479 |
| Vagyonkezelési díj | Veszprém 2030 Kft., jogutód VVI Kft. | Veszprém 4037 hrsz. (Balaton Bútorgyár, Jutasi út 3., + Arany János u. 2.) vagyonkezelés | 2023.07.17 | 116 586 |
| Bérleti díj | Veszprémi Szakipark Oktató és Gyártó Nonprofit Kft. | Veszprém 1965/11 hrsz. K épület, 1965/11/B C épület (Házgyári út 1.) bérlet | 2023.06.01 | 15.240.000 |
| Vagyonkezelési díj | "VKSZ" Zrt. | Veszprém 4061/A hrsz. (Balaton Bútorgyár, Jutasi út 3.) vagyonkezelés | 2022.03.01 | 9 144 000 |
| Bérleti díj | Veszprém-Balaton 2023 Zrt. | Veszprém 131 hrsz. (Dózsa György u. 2.) bérlet | 2021.03.01 | 41 788 080 |
| Vagyonkezelési díj | "VKSZ" Zrt.  (vagyonkezelési szerződés megszűnik 2025. októberben, VKSZ Zrt.-hez kerül apportként) | Veszprém 4079 hrsz. (kivett vásárcsarnok) vagyonkezelés | 2021.02.01 | ~~25 400 000~~ |
| Vagyonkezelési díj | Veszprém 2030 Kft., jogutód VVI Kft. | Veszprém 4726/4 hrsz. (Ady E. u. 5.) vagyonkezelés | 2022.06.30 | 2 286 000 |
| Bérleti díj | Patent Hostel Kft. | Veszprém 199 hrsz. (Jókai Mór u. 8.) 35 fő hostel (várbörtön látogatóknak is) bérleti szerződés | 2022.02.24 | 7 315 200 |
| Bérleti díj | Veszprém 2030 Kft., jogutód VVI Kft. | Veszprém 304/2 hrsz. (Deák Ferenc u. 2.) Művészeti fejlesztő központ | 2022.07.18 | 3.505.200 |
| Bérleti díj | Swing-Swing Kft., jogutód VVI Kft. | Veszprém 5045 hrsz. Acticity (Hóvirág u. 1.) bérleti szerződés | 2022.02.08 | 63 309 500 |
| Bérleti díj | Várkultúra Plusz Kft. | Veszprém 236 hrsz. (Vár u. 17.) Simoga ház bérleti szerződés | 2022.10.14 | 6.019.800 |
| Bérleti díj | „NOVITAS-INVEST” Kft. | Veszprém 5043 hrsz. (Komakút tér 4.) | 2024.11.20. | 9.159.240 |
| Vagyonkezelési díj | Veszprém 2030 Kft., jogutód VVI Kft. | Veszprém 2364/42 hrsz. (Jutasi úti teniszpályák) | 2024.03.01. | 3 632 200 |
| Bérleti díj | Sindler Attila e.v. | Veszprém 027/3 és 0270/7 hrsz. (Veszprémvölgyi u. 63-65./ volt Kiskuti csárda) bérleti szerződés | 2024.04.08. | 7 315 200 |

Ingatlanvagyon tulajdonjogának megszerzése/folyamatban lévő kisajátítások:

A veszprémi vasútállomás felújítása beruházás előkészítése során felvetődött az a javaslat, hogy a vasútállomást megközelítő országos közutak rendeltetési jellege kerüljön megváltoztatásra, és mint helyi közutak kerüljenek Veszprém Megyei Jogú Város Önkormányzatának tulajdonába. Ezzel kapcsolatban döntés született a rendeltetési jelleg megváltoztatására, és ezt követően az önkormányzati tulajdonba vételre, mely a Veszprém 2550/1 hrsz.-ú ingatlan teljes területét, míg a Veszprém 2549/1 hrsz.-ú és 2159/1 hrsz.-ú ingatlan egy részét érintette.

A NIPÜF Veszprém Ipari Park Kft., valamint Veszprém Megyei Jogú Város Önkormányzata 2024. 05. 29. napján telekalakítással vegyes adásvételi szerződést kötött 4.800.000 Ft nettó összeggel a Veszprém külterület 0232/46 helyrajzi számú, „kivett helyi közút” megnevezésű, 330 m² térmértékű ingatlant, valamint a Veszprém 0232/53 helyrajzi számú ingatlanból kialakuló Veszprém külterület 0232/62 helyrajzi számú kivett közterület megnevezésű, 538 m² térmértékű ingatlant érintően. Az ingatlanok a 8. számú országos közút és a Szentkirályszabadja Repülőtér felé vezető bekötőút csatlakozásánál helyezkednek el, ahol egy darab hatástalanított és felújított Mi-24-es harci helikopter posztamensen történő elhelyezése valósult meg.

Veszprém Megyei Jogú Város Önkormányzata 2024. 02. 29. napján döntött a Veszprém 8713/2 hrsz.-ú – természetben a Veszprém Sportuszoda és az Aréna között található – ingatlanból kialakuló Veszprém 8713/6 és 8713/7 helyrajzi számú ingatlanok adásvétel útján történő megszerzéséről, valamint a vételár – 320 millió forint – biztosításához előzetes pénzügyi kötelezettségvállalás jóváhagyásáról.

Az útépítés kapcsán a „Keleti sportfejlesztési helyszínnek” nevezett területre vonatkozó szabályozási tervlapon szereplő új kapcsolatnak, belső összekötő útnak a megépítése miatt aktuális lesz vízgazdálkodási (V-05) célra a rendezési tervben már kiszabályozott területrész megszerzése is. A 2021-2027 közötti Európai Uniós fejlesztési projektek megvalósításához kapcsolódóan tulajdonjog-rendezési feladatok várhatóak TOP\_PLUSZ-1.3.2-23-VP1-2025-00002 Veszprém Aréna-Veszprém Sportuszoda közötti út építése, a TOP\_PLUSZ-1.3.2-23-VP1-2025-00004 Kék infrastruktúra megújítása: korszerű csapadékvíz-gazdálkodás, az elvezetés javítása, valamint a TOP\_PLUSZ-1.3.2-23-VP1-2025-00001 Belterületi útfejlesztés projektek kapcsán, amely beruházásokra megkötött támogatási szerződésekkel rendelkezünk.

A PanEuropean Ingatlanhasznosító Kft. a Veszprém 4781/103 hrsz.-ú és 4781/56 hrsz.-ú ingatlanokon barkácsáruház létesítésére irányuló fejlesztést kíván megvalósítani. A fejlesztéssel érintett ingatlanok közúti megközelítése csak részben biztosított. A kialakítandó helyi közút érinti az Önkormányzat tulajdonában lévő Veszprém 4781/57 hrsz.-ú és a nem önkormányzati tulajdonú, harmadik személyek tulajdonában lévő Veszprém 0426/2 hrsz.-ú, 0427/1 hrsz.-ú, 0429 hrsz.-ú, 0430 hrsz.-ú és 0431 hrsz.-ú ingatlanok területét, így a magánszemélyek tulajdonában lévő ingatlanrészek megvétele vált szükségessé, melyre 43,160 millió Ft kifizetése történt meg a 2024. évben.

A Tulajdonosi Bizottság részéről júniusban döntés született arról, hogy a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja szerinti köztemetők kialakítása és fenntartása helyi önkormányzati feladat megvalósítása érdekében a Veszprém 6141/9 hrsz.-ú szántó művelési ágú ingatlanból a Vámosi úti temető céljaira 23.091 m²-es nagyságú rész kerüljön kisajátításra. A kisajátítási eljárás lefolytatására 2026-ben kerülhet sor, mert időközben a 8-as számú főút felújítási munkálatai érdekében az Építési és Közlekedési Minisztérium szintén kisajátítást kezdeményezett ugyanezen terület rovására, ami elsőbbséget élvez az eljárás megindításának korábbi időpontja miatt.

2026-ban szintén kisajátítási eljárások várhatóak a Veszprém külterület 6350/1, 6350/2 és belterület 6351/1 helyrajzi számú ingatlanok tekintetében az állatkerti parkolók területi kibővítése céljából. Szintén kisajátítás tervezett a Veszprém külterület 043/232, 233, 234, 235, 237 helyrajzi számú ingatlanok (Takácskert II. útépítéshez kisajátítás), valamint a Veszprém belterület 9578/4 helyrajzi számú ingatlan (Gyulafirátót, Magyali utca, útépítés) vonatkozásában.

**2. A portfólió vagyonnal való gazdálkodás** **helyzete**

A portfólió vagyon változásai a 2025. évben:

2025. évben szeptember 30. fordulónapig önkormányzati tőkeemelés vagy tőketartalékba helyezés nem történt.

4. számú táblázat: A portfólió vagyon összetétele 2025. szeptember 30. fordulónappal

|  |  |  |  |  |  |  |
| --- | --- | --- | --- | --- | --- | --- |
|  | **társaság** | **tulajdoni hányad** | **megnevezés** | **menny. (db)** | **névérték összesen (e Ft)** | **könyv szerinti érték (e Ft)** |
| **1.** | Veszprém-Balaton 2023 Zrt. | 71,59% | részvény | 388 | 19 400 | 632 410 |
| **2.** | "VKSZ" Zrt. | 98,74% | részvény | 27.511 | 2 751 000 | 1 071 930 |
| **részvények összesen** | | | | | **2 770 500** | **1 704 340** |
| **3.** | Veszprém TV Kft. | 100% | üzletrész | 1 | 50 100 | 52 735 |
| **4.** | "Kittenberger K" NP Kft. | 100% | üzletrész | 1 | 514 650 | 1 936 820 |
| **5.** | V-Busz Kft. | 100% | üzletrész | 1 | 3 120 | 350 000 |
| **6.** | Veszprémi Turisztikai NP Kft. | 70,19% | üzletrész | 1 | 2 120 | 7 660 |
| **7.** | Veszprém 2030 Kft. | 100% | üzletrész | 1 | 1 452 610 | 282 352 |
| **8.** | Swing-Swing Kft. | 100% | üzletrész | 1 | 402 100 | 1 412 000 |
| **9.** | Veszprémi Programiroda Kft | 100,00% | üzletrész | 1 | 3 640 | 74 396 |
| **10.** | „VESZOL” Nonprofit Kft. | 50,987 % | üzletrész | 1 | 1 550 | 3 059 |
| **üzletrészek összesen:** | | | | | **2 429 890** | **4 119 022** |
| **Mindösszesen:** | | | | | **5 200 390** | **5 823 362** |

Veszprém Megyei Jogú Város Önkormányzata 2025. évben egy profiltisztítási folyamatba kezdett, amely a létszámgazdálkodási feladatokkal való hatékonyabb gazdálkodást is szolgálja az érintett gazdasági társaságok vonatkozásában.

Az érintett gazdasági tásaságok tekintetében „VKSZ” Zrt. végelszámolással, jogutód nélkül megszüntette a saját tulajdonú gazdasági társaságát, a Kolostorok és Kertek Kft.-t, amelynek munkavállalóit a foglalkoztatási feltételek megtartásával átvett saját munkavállalónak.

A Swing-Swing Kft. megvásárolta a Pro Veszprém Kft. üzletrészét névértéken a „VKSZ” Zrt.-től. A folyamatok során a Veszprém 2030 Kft. jogutóddal szűnt meg és 2025. szeptember 30-al beolvadt a Swing Swing Kft.-be.

Az átszervezések eredményeképpen egy 100%-os tulajdonú, önkormányzati vagyongazdálkodással, projekt- és pályázati menedzsmenttel, valamint új elemként városi energiamenedzsmenttel foglalkozó szakmai profilú gazdasági társaság jött létre Veszprémi Városfejlesztési és Innovációs Korlátolt Felelősségű Társaság (a továbbiakban: VVI Kft.) néven.

Veszprém Megyei Jogú Város Önkormányzatának Közgyűlése a 367/2025. (IX. 25.) határozatával döntött a VVI Kft. törzstőkéjének megemeléséről a Veszprém 9258/4-7 és 9258/9-19 hrsz.-ú – természetben a Veszprém, Haraszt utcában és Szőlőhegy utcában található – ingatlanokat magába foglaló vagyontömeg tulajdonjogának nem pénzbeli vagyoni hozzájárulás – apport – jogcímén történő átruházásáról. A törzstőkeemelés mértéke 111.600.000,- Ft, melyet Veszprém Megyei Jogú Város Önkormányzata mint alapító 2025. december 1. napjával teljesít.

A „VKSZ” Zrt. pénzügyi helyzete alapján megállapítható volt 2025-ben, hogy 2 egymást követő évben a saját tőke mértéke nem érte el a törzstőke kétharmadát, amely a hatályos jogszabályok szerint tulajdonosi intézkedést igényel. Mivel a tőkeemelés vagyoni apport formájában is megvalósítható, ezért az alaptőke felemelése nem pénzbeli hozzájárulásban, hanem ingatlan és kapcsolódó ingóságok apportjában testesült meg, amelynek tárgyai ingatlanok, valamint kapcsolódó ingóságok. A vagyonelemek forgalmi értéke ingatlanok esetén összesen 2.349.600.000,- Ft, a kapcsolódó ingóságok esetében 8.567.707,- Ft, azaz mindösszesen 2.358.167.707,- Ft. A nem pénzbeli hozzájárulás szolgáltatásának esedékessége legkésőbb 2025. november 1. napja. Az apport érdekében megszüntetésre került a Völgyhíd tér 2. szám alatti, Veszprém 1121 hrsz.-ú, „kivett kollégium és udvar” tárgyú vagyonkezelői szerződés, illetve a Veszprémi Piac- és Vásárcsarnok tárgyában a „VKSZ” Zrt.-vel 2021. február 1. napjával létrejött vagyonkezelési szerződés. Ugyancsak apportba való átadás miatt megszüntetésre került a Veszprém 6143/4 hrsz.-ú, Veszprém 2775 hrsz.-ú, Veszprém 9560 hrsz.-ú, Veszprém 9124/1 hrsz.-ú, Veszprém 6316/1 hrsz.-ú, Veszprém 5084/1 hrsz.-ú, és a Veszprém 1919/1 hrsz.-ú kivett közteremtő megnevezésű ingatlanok vagyonkezelői szerződése.

A Veszprém-Balaton 2023 Zrt. alaptőkéje 27.100.000 Ft, amely teljes egészében pénzbeli hozzájárulásból áll. Az alaptőke 542 db egyenként 50.000 Ft névértékű törzsrészvény. Az Önkormányzat vagyona ebből 388 darab egyenként 50.000 Ft névértékű, összesen 19.400.000,- forint értékű törzsrészvényben testesül meg.

Veszprém Megyei Jogú Város Önkormányzata a Veszprém-Balaton 2023 Zrt. működése pénzügyi hátterének biztosításához kapcsolódóan több alkalommal kezdeményezett alaptőke emelést, majd ennek keretében részvény lejegyzést, mellyel hozzásegítette a gazdasági társaságát ahhoz, hogy a gazdálkodását megfelelő színvonalon folytassa.

Az Önkormányzat 2025. évi költségvetésében biztosított beruházási előirányzatra figyelemmel a Közgyűlés 407/2025. (X. 30.) határozata alapján a Veszprém-Balaton 2023 Zrt. alaptőkéjének megemeléséről és tőketartalékba helyezésről döntött 200 000 000 Ft kibocsátási értékben.

**IV. Önkormányzati ingatlanok hasznosításának felülvizsgálata**

Veszprém Megyei Jogú Város Önkormányzatának Közgyűlése a 427/2024. (XII. 12.) határozatával rögzítette, hogy a város területén lévő hasznosításon kívüli vagy nem kellő hatékonysággal hasznosított önkormányzati ingatlanok hasznosíthatóságát folyamatosan figyelemmel kíséri, az érintett ingatlan vonatkozásában egyedi határozatban dönt a hatáskörrel rendelkező szerv (Közgyűlés, Tulajdonosi Bizottság) a hasznosításról.

Veszprém Megyei Jogú Város Önkormányzatának Közgyűlése rögzítette, hogy egyedi határozatban dönt a hatáskörrel rendelkező szerv (Közgyűlés, Tulajdonosi Bizottság) az Önkormányzat nem forgalomképes vagyonának felülvizsgálatáról az ésszerű, a hasznosítást szolgáló telekalakítás érdekében.

Veszprém Megyei Jogú Város Önkormányzatának Közgyűlése továbbá kifejezte azon szándékát, miszerint az érinett ingatlanokkal kapcsolatban részletes vizsgálat kerüljön lefolytatásra, és a vizsgálat eredményének függvényében a hatáskörrel rendelkező szerv (Közgyűlés, Tulajdonosi Bizottság) egyedi döntése alapján hasznosítási feltételek kerüljenek meghatározásra.

A határozatban foglalt önkormányzati ingatlanok hasznosításának felülvizsgálati eredményeit az alábbi táblázatban foglaltuk össze.

5. számú táblázat:

|  |  |  |  |  |  |
| --- | --- | --- | --- | --- | --- |
|  | **hrsz.** | **cím** | **jelleg** | **terület (nm)** | **megjegyzés** |
| 1. | 3043 | Aradi Vértanúk u. | volt transzformátor épület és telke | 2 919 | értékesítésre kijelölve 2025.06.19., Tulajdonosi Bizottság, legalacsonyabb értékesítési ár: 70 millió Ft |
| 2. | 4774 | Vörösmarty tér 3. | okmányiroda használaton kívüli épülete | 808 | bérletként történő hasznosítása 2026-ban várható |
| 3. | 0204/15 | Kádárta major | beépített terület, a major területén 21/42 tulajdoni hányad | 103 | értékesítésre kijelölése tervezett |
| 4. | 9109 | Gyulafirátót, Zirci út | beépítetlen terület Vi-13 övezeti besorolású terület | 123 | értékesítésre kijelölve 2025.01.23., Tulajdonosi Bizottság, legalacsonyabb értékesítési ár: 1,4 millió Ft |
| 5. | 9110 | Gyulafirátót, Zirci út | beépítetlen terület Vi-13 övezeti besorolású terület | 34 | értékesítésre kijelölve 2025.01.23., Tulajdonosi Bizottság, legalacsonyabb értékesítési ár: 1,5 millió Ft |
| 6. | 4273/51/A/25 | Veszprém, Ady u. 73/A. | üzlet, posta volt épülete | 76 | értékesítésre kijelölve 2025.06.19., Tulajdonosi Bizottság, legalacsonyabb értékesítési ár: 49,5 millió Ft |
| 7. | 4929 | Kisállomás utca | beépített közlekedési terület bérlettel terhelt | 137 | értékesítésre kijelölése nem javasolt |
| 8. | 4273/105 | Cholnoky u. 11. | üzlet, polgárőrség volt épülete | 94 | értékesítésre kijelölve 2025.06.19., Tulajdonosi Bizottság legalacsonyabb értékesítési ár: 35 millió Ft |
| 9. | 4948/1 | Cserepes utca volt lőtér | kivett lőtér használaton kívüli lőtér | 5 361 | értékesítésre kijelölése nem javasolt |

Veszprém Megyei Jogú Város Önkormányzatának Közgyűlése a 427/2024. (XII. 12.) határozatával rögzítette, hogy az esetlegesen beérkező vásárlási szándékok és vételi ajánlatok vonatkozásában a célszerűségi és gazdaságossági szempontok alapján a hatáskörrel rendelkező szerv (Közgyűlés, Tulajdonosi Bizottság) hozza meg a döntését.

A határozatban foglalt önkormányzati ingatlanok célszerűségi és gazdaságossági vizsgálatainak az eredményeit az alábbi táblázatban foglaltuk össze.

6. sz. táblázat:

|  |  |  |  |  |  |
| --- | --- | --- | --- | --- | --- |
|  | **hrsz.** | **cím** | **jelleg** | **terület (nm)** | **megjegyzés** |
| 1. | 1952/17 | Kistó utca (Unilever mellett) | kivett telephely | 1657 | tulajdonjog rendezés alatt, értékesítése 2026-ban tervezett |
| 2. | 3057/74/A/145 | Damjanich J. u. 7/B. Fszt/7. | üzlethelyiség | 32 | hasznosításra kijelölése tervezett |
| 3. | 877 | Szent István utca 7. | kivett múzeum és udvar | 480 | volt Magyar Építőipari Múzeum, értékesítése nem tervezett |
| 4. | 0432/2 | Déli Intézm. központ GKSZ | kivett közút | 795 | értékesítésre kijelölése folyamatban |
| 5. | 4016/2 | Nap utca | kivett helyi közút | 3359 | értékesítésre kijelölése nem tervezett |
| 6 | 9194/1 | Vakcsai utca 2. | kivett beépítetlen terület | 1286 | értékesítésre kijelölve 2025.04.14., Tulajdonosi Bizottság, legalacsonyabb értékesítési ár: 33,1 millió Ft |
| 7 | 0430/1 | Déli Intézm. központ GKSZ | kivett beépítetlen terület | 1187 | telekkiegészítéssel, a Tirat C. u. kisajátításhoz nem szükséges terület rendezéséről döntés megszületett |

**V. A 2026. évi fejlesztési célkitűzések és a közösségi szolgáltatások irányvonalának meghatározása**

Az Önkormányzat jelenleg három jelentős támogatási programban vesz részt, a Modern Városok Programban, az Európai Uniós Területfejlesztési és Településfejlesztési Operatív Program Pluszban, a Versenyképes Járások Programban.

A 2020-2027-ig tartó Európai Uniós finanszírozási időszak forrásainak igénybevételéhez kapcsolódóan elkészült a fenntartható városfejlesztési stratégia (FVS), amely alapja a TOP Plusz városfejlesztési programtervnek (TVP). Utóbbi részletes projekt szintű tervezési dokumentum, ami tartalmazza annak a 13,090 milliárd forintos beruházási keretnek a pontos beavatkozási elképzeléseit, aminek a lehívására Veszprém jogosult az előttünk álló időszakban. A programterv módosítását a Közgyűlés 2025. márciusi ülésén fogadta el, ennek alapján kerültek benyújtásra a projektek 2025. március 31-ig. Ez alól az energetikai beruházások képeztek kivételt, mivel a pályázati felhívások nem jelentek meg erre a Prioritásra vonatkozóan.

A Kormány a Modern Városok Program keretében 2016. május 10. napján együttműködési megállapodást kötött Veszprém Megyei Jogú Város Önkormányzatával a város és térsége további fejlődése és megújulása érdekében. A Megállapodás végrehajtása érdekében meghatározott feladatokról létrejött a 1284/2016. (VI. 7.) Korm. határozat. E határozatban kerültek nevesítésre a fejlesztési projektek és a megvalósítás végrehajtásáért felelős szaktárcák. Az MVP program sajátossága, hogy olyan helyi közszolgáltatások infrastrukturális fejlesztésére irányul, amely önkormányzati vagy állami vagyoni növekedést eredményez.

AZ MVP program zárása 2025. december 31-én tervezett azzal, hogy Veszprémben még folyamatban van a Veszprémi Petőfi Színház rekonstrukciós pályázatának a második üteme, amelynek az első megvalósítási fázisában a Bakony Társasházban meglevő önkormányzati tulajdonú ingatlanok felújítására és színházi célú használatára kerül sor a következő években 4 milliárd forint értékben.

A Veszprémi Petőfi Színház felújítása és korszerűsítése, valamint a színház környezetének megújítását célzó fejlesztésekre a 1203/2017. (IV. 10.) Korm. határozat alapján hatályos Támogatói Okirattal rendelkezünk 9,280,000 ezer forint értékben.

Az I. ütem kivitelezési munkái befejeződtek, a sikeres műszaki átadás-átvételi eljárás 2022. október 13-án lezárult.

A II. ütem elkezdődött, a tervek felülvizsgálata megtörtént, a kivitelezés költségellenőrzése zajlik.

A Magyar Labdarúgó Szövetség (a továbbiakban: MLSZ) Országos Futsal Csarnok építési programja keretében Veszprém Megyei Jogú Város Önkormányzatát bruttó 1150 millió Ft támogatásban részesítette a 2024. július 26. napján kelt döntés alapján. Veszprém Megyei Jogú Város Önkormányzata a Veszprém 3057/90 hrsz.-ú – természetben a Veszprém, Március 15. utca 5. szám alatt található – ingatlan pályázati úton történő teljeskörű felújításával, funkcióváltásával kapcsolatban pályázott, amelynek célja a volt uszoda futsal gyakorló-pályának történő átalakítása.

Az Önkormányzat a II. típusú barnamezős beruházás (felújítás) támogatásra pályázott, amely a meglévő csarnok felújítását és a funkcióváltás miatt szükséges bontást és épületbővítést, valamint részleges felújítást támogat.

A pályázati támogatás összege vissza nem térítendő támogatás, ami nem haladhatja meg az 1150 millió Ft-os összeget, amelyet az MLSZ mint támogató a kivitelezési szerződés szerinti kivitelezési munkákhoz kapcsolódó fizetési kötelezettség beállta alapján az egyes kivitelezési mérföldköveknek megfelelő ütemezésben bocsátja az Önkormányzat rendelkezésére.

Veszprém Megyei Jogú Város Önkormányzata Közgyűlésének 401/2025. (X.30.) határozata alapján megállapodást kötöttünk az MLSZ-el a Veszprém 3057/90 hrsz.-ú – természetben a Veszprém, Március 15. utcában található – ingatlanon lévő uszoda funkcióváltásával és felújításával kapcsolatban, amely részletezi, hogy a megvalósítás során az Önkormányzat a támogatási forrásokat milyen feltételekkel tudja lehívni és felhasználni.

Veszprém Megyei Jogú Város Önkormányzata a nyertes pályázati eljárást követően támogatási szerződéssel rendelkezik a DIMOP Plusz-2.1.1-24 kódszámú és „Energia menedzsment rendszerek fejlesztése és bevezetése önkormányzatok számára” című pályázati felhívás kapcsán.

Az energetikai menedzsment rendszer bevezetésére 23 épület került kiválasztásra, figyelembe véve azok méretét, energetikai adottságait és az elmúlt években végrehajtott korszerűsítéseket.

A következő épületek kerülnek tervezetten bevonásra az energetikai menedzsment rendszerbe:

1. ActiCity Tánc- és Mozgásművészeti Központ

2. Agóra Veszprém Kulturális Központ

3. CODE Digitális Élményközpont

4. Eötvös Károly Könyvtár

5. FOTON Audiovizuális Centrum

6. Hangvilla Multifunkcionális Közösségi tér

7. Haszkovó-forduló buszállomás

8. Idősek Otthona I.

9. Idősek Otthona II.

10. II. sz. Gondozási Központ

11. Kabóca Bábszínház

12. Laczkó Dezső Múzeum

13. Veszprémi Városi Stadion tornász gyakorló

14. Veszprémi Bóbita Körzeti Óvoda

15. Veszprémi Bóbita Körzeti Óvoda Hársfa Tagóvoda

16. Veszprémi Csillag Úti Körzeti Óvoda

17. Veszprémi Egry Úti Körzeti Óvoda

18. Veszprémi Egry Úti Körzeti Óvoda Nárcisz Tagóvoda

19. Veszprémi Kastélykert Körzeti Óvoda

20. Veszprémi Kastélykert Körzeti Óvoda Ficánka Tagóvoda

21. Veszprémi Petőfi Színház

22. Veszprémi Ringató Körzeti Óvoda

23. Veszprémi Vadvirág Körzeti Óvoda

A projektben a kiválasztott épületekben kizárólag az energetikai mérési rendszer kiépítésének alapfeltételeként szükséges szerelési munkák és eszközbeszerzések kerülnek megvalósításra, amik az épületben található fő betáplálások mellet almérők telepítését foglalja magába. Ennek ellenére a kiépítendő mérési rendszer sajátosságaiból adódóan – köszönhetően a tervezett hálózati struktúrának – a későbbiekben egy másik forrásból vagy önerőből könnyebben integrálhatóvá válnak az épületek egy központi irányítási és vezérlési rendszerbe is. Az épületben található jelenleg használt mérőórák önállóan nem alkalmasak arra, hogy egy központi rendszerhez csatlakozzanak, így a fogyasztások pontos nyomon követéséhez további mérőberendezések és jelfeldolgozó eszközök telepítése szükséges. Az energetikai mérési rendszer kiépítése összesen 58 db különálló mérési pontot foglalna magában. További cél a kiépített napelem rendszerek bevonása a tervezett energetikai menedzsment rendszerbe.

Az élhető, klímatudatos és családbarát város ma már elképzelhetetlen korszerű, fenntartható helyi közösségi közlekedés nélkül. Veszprém ezen a területen is halad Európa élmezőnye felé: a Veszprém Megyei Jogú Város Önkormányzatának 100%-os tulajdonában lévő V-Busz Kft. 2019-től látja el a közösségi közlekedési közszolgáltatásokat, az Önkormányzat saját erőből teljeskörűen megújította autóbuszflottáját 2022-re. A Zöld Busz Program keretében 2022 és 2024 között beszerzett 7 db tisztán elektromos autóbusszal pedig a közösségi közlekedés teljesítményének több mint 15%-a kibocsátásmentes városunkban.

A V-Busz Kft. nyertes pályázattal és 2025. október 16-án kelt támogatói döntéssel rendelkezik a Haszkovó úti buszforduló területén egy komplex energetikai rendszer kialakításra, ami lehetővé teszi az elektromos buszok védett helyen történő töltését (legfeljebb 10 db autóbusz), megújuló energia felhasználását (napelem), valamint a megtermelt, illetve beszerzett energia helyben (vagy az üzemi terület közvetlen környezetében) történő tárolását (energiatároló).

A támogatási döntés alapján a nyertes pályázat megvalósítása során 1,3 milliárd forint állami támogatás lehívására van lehetősége a Kft.-nek a fejlesztés energetikai célú beruházási feladatainak elvégzésére. A helyszínen szükséges további, nem energetikai célú fejlesztési elemek finanszírozhatósága érdekében vizsgáljuk annak a lehetőségét, hogy az Önkormányzat a TOP+ pályázati keretből biztosítsa a közel 700 millió forintos beruházási nagyságú részhez a fedezetet, amely elengedhetetlenül szükséges a telephely teljeskörű kialakítása érdekében.

7. számú táblázat: Veszprém Megyei Jogú Város TOP Plusz városfejlesztési programterve (2021-2027 időszak) alapján benyújtott pályázatok

TOP Plusz 1. prioritás (ERFA) Élhető vármegye:

|  |  |  |  |
| --- | --- | --- | --- |
|  | **Támogatási szerződés:** | **Támogatási összeg Ft-ban:** | **Megjegyzés:** |
| 1. | TOP\_PLUSZ-1.3.1-21-VE1-2022- 00002Veszprém város fenntartható városfejlesztésistratégiái | 79 999 620 | Megvalósítás folyamatban |
| 2. | TOP\_PLUSZ-1.3.2-23-VP1-2025-00002 Veszprém Aréna-Veszprém Sportuszoda közötti út építése | 498 000 000 | Megvalósítás folyamatban |
| 3. | TOP\_PLUSZ-1.3.2-23-VP1-2025-00004 Kék infrastruktúra megújítása: korszerű csapadékvíz-gazdálkodás, az elvezetés javítása | 2 335 276 351 | Megvalósítás folyamatban, ÉKM konzorciumi partner |
| 4. | TOP\_PLUSZ-1.3.2-23-VP1-2025-00003 Mártírok úti parkolóház építése | 2 200 000 000 | Támogatási szerződéskötés folyamatban, ÉKM konzorciumi partner |
| 5. | TOP\_PLUSZ-1.3.2-23-VP1-2025-00001 Belterületi útfejlesztés | 2 682 705 788 | Megvalósítás folyamatban, ÉKM konzorciumi partner |

TOP Plusz 2. prioritás (ERFA) Klímabarát vármegye:

Nem jelent meg pályázati felhívás ebben a prioritásban.

TOP Plusz 3. prioritás (ESZA) Gondoskodó vármegye:

|  |  |  |  |
| --- | --- | --- | --- |
|  | **Támogatási szerződés:** | **Támogatási összeg Ft-ban:** | **Megjegyzés:** |
| 1. | TOP\_PLUSZ-3.2.1-23-VP1-2025-00001 "Veszprém felemel" Fenntartható humán fejlesztések Veszprémben | 1 036 000 000 | Megvalósítás folyamatban, konzorciumi partnerek VVI Kft., Veszprémi Családsegítő, ADA Egyesület, AutiSpektrum Egyesület |

TOP Plusz 3. prioritás (ERFA) Gondoskodó vármegye:

|  |  |  |  |
| --- | --- | --- | --- |
|  | **Támogatási szerződés:** | **Támogatási összeg Ft-ban:** | **Megjegyzés:** |
| 1. | TOP\_PLUSZ-3.4.1-23-VP1-2025-00003 Mentálhigiénés nappali ellátás kiépítése a Török Ignác utcai idősellátó egységhez kapcsolódóan A Hóvirág utcai idősellátás korszerűsítése, demens nappali mentálhigiénés ellátás feltételrendszerének kialakításával (EPTK-ban rögzített cím: Idősellátás fejlesztése Veszprémben - Török Ignác u. és Hóvirág u.) | 1 416 024 321 | Megvalósítás folyamatban |
| 2. | TOP\_PLUSZ-3.4.1-23-VP1-2025-00005 Új nappali foglalkoztató létesítése fogyatékkal élők felnőttek számára a Kőhíd utcában | 688 012 161 | Megvalósítás folyamatban |
| 3. | TOP\_PLUSZ-3.4.1-23-VP1-2025-00004  Veszprém Vármegyei Pedagógiai Szakszolgálat Cholnoky utcai telephelyének fejlesztése | 160 000 000 | Megvalósítás folyamatban, Veszprémi Tankerületi Központ konzorciumi partner |
| 4. | TOP\_PLUSZ-3.4.1-23-VP1-2025-00007 Rózsa Úti Általános Iskola részleges megújítása | 128 417 277 | Megvalósítás folyamatban, Veszprémi Tankerületi Központ konzorciumi partner |
| 5. | TOP\_PLUSZ-3.4.1-23-VP1-2025-00002 Gyulaffy László Német Nemzetiségi Nyelvoktató Általános Iskola részleges megújítása | 303 609 375 | Megvalósítás folyamatban, Veszprémi Tankerületi Központ konzorciumi partner |
| 6. | TOP\_PLUSZ-3.4.1-23-VP1-2025-00001  Hriszto Botev Német Nemzetiségi Nyelvoktató Általános Iskola részleges megújítása | 232 171 875 | Megvalósítás folyamatban, Veszprémi Tankerületi Központ konzorciumi partner |
| 7. | TOP\_PLUSZ-3.4.1-23-VP1-2025-00006 Cholnoky Jenő Általános Iskola részleges megújítása | 265 801 473 | Megvalósítás folyamatban, Veszprémi Tankerületi Központ konzorciumi partner |

8. számú táblázat: Veszprém Megyei Jogú Város Önkormányzatának a Versenyképes Járások Programban tervezett és egyéb forrásból támogatott önkormányzati vagyont érintő folyamatban lévő beruházásai:

|  |  |  |  |
| --- | --- | --- | --- |
|  | Támogatás: | Támogatási összeg Ft-ban: | Megjegyzés: |
| 1. | Kórházi rendelőintézet alagsori fogadótér felújítása | 140 000 000 | Támogatási döntéssel rendelkezik |
| 2. | Felnőtt háziorvosi rendelők akadálymentesítése Veszprémben - VJP | 39 000 000 | Támogatási döntéssel rendelkezik |
| 3. | Veszprém, Völgyikút u. 2. Idősek Otthona klimatizálása - VJP | 47 000 000 | Támogatási döntéssel rendelkezik |

1. Források: <https://www.oc.hu/ingatlanpiac/hirek/elemzesek>, <https://www.mnb.hu/kiadvanyok/jelentesek/lakaspiaci-jelentes>,

   https://www.ksh.hu [↑](#footnote-ref-1)